กสอ.​ ลงพื้นที่วากายาม่า​ เยี่ยมชมการผลิตเครื่องเขิน​ เตรียมดึงเชียงใหม่ศึกษาดูงาน​นำแนวคิดสร้างอัตลักษณ์อย่างยั่งยืน

ญี่ปุ่น : 19 กันยายน 2561 - นายกอบชัย สังสิทธิสวัสดิ์ อธิบดีกรมส่งเสริมอุตสาหกรรม พร้อมด้วย นายภาสกร​ ชัยรัตน์​ ผอ.กองยุทธศาสตร์และแผนงาน​ และนายเจตนิพิฐ รอดภัย เลขานุการกรม​ กรมส่งเสริมอุตสาหกรรม​(กสอ.)​ ลงพื้นที่จังหวัดวากายาม่า​ ประเทศญี่ปุ่น​ เยี่ยมชมการผลิตเครื่องเขิน​ ซึ่งเป็นผลิตภัณฑ์เด่นของจังหวัดที่ยังคงอัตลักษณ์การทำเครื่องเขิน​แบบดั้งเดิม​ รวมถึงมีการผสมผสานทั้งการผลิตแบบเก่าโดยมีการนำเทคโนโลยีสมัยใหม่เข้ามาปรับใช้ในเชิงพาณิชย์มากขึ้น ทำให้ผลิตภัณฑ์มีรูปแบบทันสมัย​แต่ยังคงเอกลักษณ์และภูมิปัญญาท้องถิ่น​ไว้อย่างเหนียวแน่น

สำหรับการเยี่ยมชมในครั้งนี้​ อธิบดีกรมส่งเสริมอุตสาหกรรมพร้อมคณะ​ได้เยี่ยมชมกิจการทั้งหมด​ 3​ แห่ง​ ประกอบด้วย

1.​ กลุ่มสหกรณ์​ Uruwashi-ken ผู้ผลิตเครื่องเขินรายใหญ่ของจังหวัดที่มีการนำภูมิปัญญาแบบดั่งเดิมผสมผสานดีไซน์สมัยใหม่​ และมีการนำเทคโนโลยีและเทคนิคการผลิตสมัยใหม่เข้ามาใช้เพื่อการจำหน่ายในเชิงพาณิชย์มากขึ้น​ ทำให้กลุ่มสหกรณ์มีผลิตภัณฑ์ต่าง​ๆ​ มากมาย​ อาทิ​ เค​รื่องใช้บนโต๊ะอาหาร​ ของใช้ของตกแต่บ้าน​ และของที่ระลึก​ เป็นต้น

2.​ ร้าน​ Courtesy Studio, FUJII ซึ่งทางร้านมีการนำเทคนิคการเคลือบแบบดั่งเดิม​ มาผสมผสานด้วยดีไซน์​ นำมาแต่งเติมลงบนภาชนะประเภทแก้ว​ และเครื่องใช้บนโต๊ะอาหาร​ โดยคำนึงถึงอัตถประโยชน์และการใช้งานที่เหมาะสม​ ทำให้สินค้ามีความโดดเด่น​ ไม่ซ้ำใคร​ สามารถกำหนดราคาได้สูงกว่าผลิตภัณฑ์ในรูปแบบเดิม

3.​ ร้าน​ Nuri-kobou ซึ่งผู้ประกอบการที่มีแนวคิดในการนำเอกลักษณ์ของบ้านเรือนแบบโบราณมาเป็นจุดขาย​ โดยเปิดเป็นร้านกาแฟ​ พร้อมการจัดแสดงผลิตภัณฑ์เครื่องเขินไว้ภายในร้านเพื่อการจำหน่าย​ นับเป็นการสร้างบรรยากาศให้กับนักท่องเที่ยวได้สัมผัสกลิ่นไอแบบญี่ปุ่นอย่างครบถ้วน

ทั้งนี้​ อธิบดีกรมส่งเสริอุตสาหกรรม​ มีแนวคิดที่จะนำผู้ประกอบการเครื่องเขิน​ในจังหวัดเชียงใหม่​ เข้ามาศึกษาดูงานพร้อมแลกเปลี่ยนองค์ความรู้​ และร่วมมือกับจังหวัดวากายาม่า เพื่อสร้างสรรค์กิจกรรมที่จะเป็นการอนุรักษ์ให้ผลิตภัณฑ์คงอยู่​และสามารถสร้างเป็นรายได้ให้กับผู้ประกอบการอย่างยั่งยืน ซึ่งผู้ประกอบการในจังหวัดดัวกล่าว​ มีความยินดีเป็นอย่างยิ่งที่จะให้การสนับสนุนพร้อมแลกเปลี่ยนองค์ความรู้ระหว่างกันต่อไป​ ###PR.DIP (กลุ่มประชาสัมพันธ์ สำนักงานเลขานุการกรม กรมส่งเสริมอุตสาหกรรม) รายงาน/ภาพข่าว